b'\n_START_ARTICLE_\nJ\xc3\xa4\xc3\xa4k\xc3\xa4rikonflikti\n_START_PARAGRAPH_\nJ\xc3\xa4\xc3\xa4k\xc3\xa4rikonflikti, Vaasan j\xc3\xa4\xc3\xa4k\xc3\xa4rikonflikti tai j\xc3\xa4\xc3\xa4k\xc3\xa4riselkkaus tarkoittaa j\xc3\xa4\xc3\xa4k\xc3\xa4rien ja kenraali Mannerheimin v\xc3\xa4lisi\xc3\xa4, j\xc3\xa4\xc3\xa4k\xc3\xa4rien Suomeen paluun j\xc3\xa4lkeen helmikuussa 1918 Vaasassa esille tulleita erimielisyyksi\xc3\xa4. Ristiriidat johtuivat j\xc3\xa4\xc3\xa4k\xc3\xa4rien ja heid\xc3\xa4n taustavoimiensa ja toisaalta Mannerheimin n\xc3\xa4kemyseroista erityisesti siin\xc3\xa4, mill\xc3\xa4 tavoin j\xc3\xa4\xc3\xa4k\xc3\xa4reit\xc3\xa4 tulisi k\xc3\xa4ytt\xc3\xa4\xc3\xa4 hallituksen joukoissa sis\xc3\xa4llissodassa. Keskeisesti konfliktiin vaikutti my\xc3\xb6s yksinkertaisesti se, etteiv\xc3\xa4t osapuolet viel\xc3\xa4 tunteneet toisiaan vaan toimivat l\xc3\xa4ht\xc3\xb6kohtiensa vastakkaisuutta korostavien ennakkoluulojen pohjalta.\n_START_SECTION_\nL\xc3\xa4ht\xc3\xb6kohdat\n_START_PARAGRAPH_\nJ\xc3\xa4\xc3\xa4k\xc3\xa4reille, jotka olivat hitsautuneet yhteen pataljoonaksi, oli t\xc3\xa4rke\xc3\xa4\xc3\xa4, ett\xc3\xa4 he saisivat toimia yhdess\xc3\xa4 my\xc3\xb6s Suomeen tultua. Everstiluutnantti Wilhelm Thesleffin hahmottelemana ajatuksena oli ollut muodostaa J\xc3\xa4\xc3\xa4k\xc3\xa4ripataljoona 27:n ymp\xc3\xa4rille vapaaehtoisilla t\xc3\xa4ydennetty vahva osasto, iskujoukko. J\xc3\xa4\xc3\xa4k\xc3\xa4rit olisivat n\xc3\xa4in muodostettavan prikaatin kaaderi (runkohenkil\xc3\xb6st\xc3\xb6) ja miehist\xc3\xb6 rekrytoitaisiin suojeluskunnista. Prikaatin vahvuuteen olisi kuulunut kaksi jalkav\xc3\xa4kirykmentti\xc3\xa4, ratsuv\xc3\xa4enosasto, patteriston verran kentt\xc3\xa4tykist\xc3\xb6\xc3\xa4 sek\xc3\xa4 pioneerikomppania._NEWLINE_Mannerheimille t\xc3\xa4m\xc3\xa4 ajatusmalli ei sopinut lainkaan. H\xc3\xa4n pelk\xc3\xa4si, ett\xc3\xa4 j\xc3\xa4\xc3\xa4k\xc3\xa4rit olisivat yhten\xc3\xa4 joukkona taistellessaan alttiita suurille tappioille: "En voi kunniallisena suomalaisena toteuttaa heid\xc3\xa4n suunnitelmaansa, koska olen lujasti vakuuttunut siit\xc3\xa4, ett\xc3\xa4 se johtaa valkoisen armeijan tuhoon", h\xc3\xa4n sanoi asian esitt\xc3\xa4neelle senaattori Heikki Renvallille._NEWLINE_Mannerheim ei my\xc3\xb6sk\xc3\xa4\xc3\xa4n hyv\xc3\xa4ksynyt ajatusta saksalaisten tekem\xc3\xa4st\xc3\xa4 maihinnoususta, ainakaan ennen kuin Tampere olisi hallituksen joukkojen k\xc3\xa4siss\xc3\xa4. Vastavetona oli j\xc3\xa4\xc3\xa4k\xc3\xa4rien uhkaus koota pataljoona ja vallata sen voimin Tampere.\n_START_SECTION_\nNeuvottelut ja ratkaisu\n_START_PARAGRAPH_\nJ\xc3\xa4\xc3\xa4k\xc3\xa4rien l\xc3\xa4hetyst\xc3\xb6 saapui Mannerheimin kutsumana neuvotteluihin Sein\xc3\xa4joelle. Neuvottelussa yhten\xc3\xa4 keskeisen\xc3\xa4 kysymyksen\xc3\xa4 oli tulevan armeijan organisaatio, johon oli rykmenttitasolle kaavailtu j\xc3\xa4\xc3\xa4k\xc3\xa4rien tahdon vastaisesti nimenomaan Ven\xc3\xa4j\xc3\xa4ll\xc3\xa4 koulutettuja upseereita._NEWLINE_Mannerheim vastasi j\xc3\xa4\xc3\xa4k\xc3\xa4rien huoleen, ett\xc3\xa4 h\xc3\xa4nell\xc3\xa4 ei yksinkertaisesti ollut tulevan armeijan upseeristoksi ja aliupseeristoksi muuta realistista vaihtoehtoa kuin j\xc3\xa4\xc3\xa4k\xc3\xa4rit. Mannerheimia tuki my\xc3\xb6s Suomen armeijaan everstin\xc3\xa4 palkattu J\xc3\xa4\xc3\xa4k\xc3\xa4ripataljoona 27:n entinen komentaja Eduard Ausfeld._NEWLINE_Thesleff esitti neuvotteluiden lopputuloksen seuraavasti: "M. luonnollisesti j\xc3\xa4\xc3\xa4, mutta tekee yhteisty\xc3\xb6t\xc3\xa4 saksalaisten kanssa, mutta antaa vapaat k\xc3\xa4det j\xc3\xa4\xc3\xa4k\xc3\xa4reille!"\n_START_SECTION_\nPommiattentaatti Mannerheimin junaan\n_START_PARAGRAPH_\nTutkija Lars Westerlund on esitt\xc3\xa4nyt, ett\xc3\xa4 j\xc3\xa4\xc3\xa4k\xc3\xa4rikonfliktiin liittyy Mannerheimin Sein\xc3\xa4joen asemalla olleeseen esikuntajunaan tehty pommiattentaatin yritys. Mannerheim ei ollut iskun sattuessa paikalla, joten attentaatti ep\xc3\xa4onnistui. Sen tuloksena junan ymp\xc3\xa4rille tehtiin suojaksi verkkoaita, joka n\xc3\xa4kyy joissakin junaa esitt\xc3\xa4viss\xc3\xa4 valokuvissa. Westerlund arvelee teon taustalla olleen "jyrkimpi\xc3\xa4 aktivisteja". Konkreettisina nimin\xc3\xa4 Westerlund esitt\xc3\xa4\xc3\xa4 Wilhelm Thesleffin sek\xc3\xa4 Paul von Gerichin. Ulkomaisena tahona mukana olisi ollut vaikuttamassa Saksan meriesikunta._NEWLINE_Pommin olemassaolo tiedet\xc3\xa4\xc3\xa4n varmasti, mutta sen asentaneesta henkil\xc3\xb6st\xc3\xa4 tai tahosta ei ole mit\xc3\xa4\xc3\xa4n varmaa tietoa.'